Taas koulun ukset aukeaa
Taas koulun ukset aukeaa,
 soi kutsu kaikkialle.
 Oi, onnekas ken käydä saa
 sen kurkihirren alle!
 Saa opintiellä toimia,
 kun alkaa elonretki,
 ja kultahelmet poimia,
 kun kestää huomenhetki.

 Nyt totuus, hyvyys, kauneus
 ne sulle säteilevi,
 ja taivahinen heijastus
 se sielun valaisevi.
 On sydän pieni peltomaa
 ja siihen sinkoo jyvää.
 Ah, saisko kerran kasvattaa,
 se siementä vain hyvää!

 Kuin mehiläinen kukasta
 niin lapskin mettä kerää.
 Hän kartuttavi aarretta,
 kun tiedon jano herää.
 Hän pyrkii valkeutta päin
 kuin koivu kunnahalla
 ja alkaa työnsä livertäin
 kuin pääsky räystään alla.

 Niin, ootpa pieni sotamies
 sä valon armeijassa.
 On turvattuna kotilies,
 kun oot sä rintamassa.
 Ja kerran synnyinmaasikin
 se tarvitsee sun työtäs.
 Siis näytä mieltä sankarin
 ja olkoon Luoja myötäs!

1918.